ส.ตราสารหนี้ เผย Q1/58 เอกชนออกหุ้นกู้ 8.24 หมื่นลบ.ลดลง 37%
ส.ตราสารหนี้ เผย Q1/58 เอกชนออกหุ้นกู้ 8.24 หมื่นลบ.ลดลง 37%
8 เม.ย. 2558

นายธาดา พฤฒิธาดา กรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า ในไตรมาสแรก มูลค่าการระดมทุนของภาคเอกชนผ่านการออกตราสารหนี้ระยะยาว เท่ากับ 82,400 ล้านบาท ลดลง 37% จากช่วงเดียวกันของปีก่อน ที่130,739 ล้านบาท แต่จำนวนผู้ออกตราสารหนี้ภาคเอกชนสูงถึง 43 บริษัท เพิ่มขึ้นกว่า 40% จากช่วงเดียวกันของปีก่อน ที่มีผู้ออกตราสารหนี้ระยะยาวรวม 30 ราย
ขณะที่แนวโน้มในช่วงถัดไป คาดว่าภาคเอกชน โดยเฉพาะบริษัทขนาดกลางจะระดมทุนผ่านการออกตราสารหนี้จะเพิ่มมากขึ้นอย่างต่อเนื่องตามทิศทางของดอกเบี้ยในประเทศที่ยังทรงตัวในระดับต่ำ ประกอบกับภาคเอกชนมีความต้องการระดมทุนเพิ่มมากขึ้นตามการฟื้นตัวของเศรษฐกิจไทยและความจำเป็นในการระดมทุนเพื่อรองรับการพัฒนาในโครงสร้างพื้นฐานของภาครัฐที่มีความชัดเจนมากขึ้น